**ТЕХНИЧЕСКИ СПЕЦИФИКАЦИИ**

# **І. ПРЕДМЕТ НА ПОРЪЧКАТА**

Избор на изпълнител за oценка на съответствието и сертификация на работата на съоръжения/инсталации за рециклиране на пластмаса при индивидуални средни нива на загуба (СНЗ) с „Методика за определяне на средни норми на загуба за сортирани отпадъци за изчисляване на целите за рециклиране на отпадъци от пластмасови опаковки“.

# **ІІ. ОБЩИ ПОЛОЖЕНИЯ**

През декември 2015 г. Европейската комисия представи план за действие за кръговата икономика и четири законодателни предложения за изменение на основните правни актове, отнасящи се до управлението на отпадъците в рамките на Общността, в резултат от което през май 2018 г. след междуинституционални преговори между Парламента и Съвета, бяха приети четири ключови директиви, между които и **Директива (ЕС) 2018/852** на Европейския парламент и на Съвета от 30 май 2018 година за изменение на Директива 94/62/ЕО, относно опаковките и отпадъците от опаковки.

С Директива (ЕС) 2018/852 се въвеждат две ключови актуализации на досегашния подход в управлението на отпадъците от опаковки, а именно:

1. Увеличаване на дела на рециклираните отпадъци от опаковки, който държавите членки трябва да постигнат до 2030 г.;

2. Промяна в начина на изчисляване и докладване на целите.

С акт за изпълнение - Решение 2005/270/ЕО, се определят форматите, както и правилата за изчисляване, проверка и докладване на данни, които трябва да се предоставят от държавите от ЕС на Комисията всяка година за наблюдение на прилагането на Директива 94/62/ЕО. Решение (ЕС) 2019/665 изменя Решение 2005/270/ЕО, като въвежда нови правила, за да го приведе в съответствие с новите изисквания в Директива 94/62/ЕО относно изчисляването на постигането на целите за рециклиране.

Новите правила за изчисляване имат за цел да гарантират, че за изчисляване на целта за рециклиране трябва да се използват само отпадъци, които влизат в операция по рециклиране или отпадъци, които са постигнали край на състоянието на отпадъците и като общо правило измерването на отпадъците следва да бъде на входа на процеса на рециклиране.

Във връзка с изискването, количествата на рециклираните отпадъци да се определят в точката на изчисление, т.е. при постъпването им в ефективен процес на рециклиране, с Решение (ЕС)

2019/665 за изменение на Решение 2005/270/ЕО са установени точките на изчисление, приложими за определени отпадъчни материали от опаковки и определени операции по рециклиране, като по отношение на пластмасовите опаковки, точката на изчисление е определена като:

*„Пластмаси, разделени по полимери, които не преминават допълнителна обработка, преди да постъпят в процеси за гранулиране, вакуумно формоване или леене.“*

или

*„Пластмасови люспи, които не преминават допълнителна обработка, преди да бъдат използвани в крайния продукт.“*

По този начин ефективните процеси на рециклиране вече са определени от точките на изчисление, и загубите между изхода от сортиращите инсталации и точките на изчисление трябва да бъдат извадени (приспаднати), независимо дали са значими или не. Това премахва възможността да бъдат отчетени като рециклирани количества, постъпващи на вход в „процеса на рециклиране“ след сортиране, в процеса на което има значителни загуби преди изходните материали действително да бъдат повторно преработени в продукти, материали или вещества. Новите изисквания премахват и допускането, че неопаковъчните материали се изключват „ако е практически приложимо“ – допускане, което може да се интерпретира по различни начини. Възприетият подход е стремежът да се осигури изключването на неопаковъчните материали от теглото на рециклираните опаковки.

Чрез дерогация в чл. 6а на Директивата, теглото на рециклираните отпадъци от опаковки може да бъде измерено и след каквато и да е дейност по сортиране, при условие че:

а) тези изходни отпадъци са рециклирани впоследствие;

б) теглото на материалите или веществата, които са отстранени от процесите по други дейности, предхождащи дейността по рециклиране, и не са рециклирани впоследствие, не се включва в теглото на отпадъците, отчитани като рециклирани.

Загубите на материали, които възникват преди постъпването на отпадъците за рециклиране, например поради сортиране или други предварителни дейности, не следва да бъдат включвани в количеството на отпадъците, които се отчитат като рециклирани. Тези загуби могат да бъдат определени въз основа на електронни регистри, технически спецификации, подробни правила за изчисляване на средните нива на загуби за различните потоци от отпадъци или други еквивалентни мерки. Съгласно ***Ръководство за съставянето и отчитането на данни за опаковки и отпадъци от опаковки съгласно Решение 2005/270/ЕО*,** препоръчително е средните нива на загуба да се определят индивидуално за отделните съоръжения за сортиране и да бъдат свързани с различните основни видове отпадъци, различните източници (като битови или търговски), различните схеми за събиране и различните видове процеси на сортиране.

Размерът на загубите се изчислява като сума от количеството нецелеви материали и други вещества, които се отстраняват от сортираните отпадъци или от фракции от сортираните отпадъци между **точката на измерване на изхода от операцията по сортиране и точката на изчисление за сортираните отпадъци или техни фракции.**

Във връзка с тази дерогация е разработена *„Методика за определяне на средни норми на загуба за сортирани отпадъци за изчисляване на целите за рециклиране на отпадъци от пластмасови опаковки“*, утвърдена от МОСВ. Необходимостта от разработването и прилагането на такава методика възниква поради спецификите при управлението на този отпадъчен поток, които към момента затрудняват определянето на тези количества в точката на изчисление. Основната причина за това са комплексните технологии за подготовка и крайно рециклиране на пластмасовите отпадъци в повечето от съоръженията за рециклиране, които възпрепятстват прекъсването на процесите и/или преустройството на технологичните линии по начин, позволяващ извеждане на материалите с цел измерването им преди постъпването в модул за окончателна трансформация в краен продукт. Друг фактор, възпрепятстващ коректното определяне на рециклираните количества пластмасови опаковки с произход от територията на Р. България в точката на измерване, е смесването на целевия поток (отпадъци от пластмасови опаковки) с нецелеви потоци отпадъци от пластмаса, напр. агро-фолио и/или вносни отпадъци от опаковки, извършвано от операторите на рециклиращи инсталации с цел постигане на определени технически и търговски характеристики на крайния продукт от съоръжението.

С прилагането на методиката се цели да се постигне максимално точно определяне на рециклираните количества чрез използване на методи за измерване в точките на измерване, намиращи се възможно най-близо до точката на изчисление, чрез които да се гарантира, че средното ниво на загуби, което ще се прилага при изчисляване на целите, ще е надеждна и постоянна величина, която няма да се влияе от вариациите на количествата по веригата на рециклиране.

Съгласно определението, средните нива на загуба (СНЗ) могат да се прилагат след която и да е операция по сортиране, но ако това са операциите по сортиране в началото на веригата, може да има значителен набор от процеси надолу по веригата с различни нива на загуба. Това е особено важно за пластмасите, които се състоят от много различни видове полимери и могат да попаднат в много различни процеси на рециклиране. Поради това, за пластмасите следва да се ограничи обхватът на приложение на СНЗ само до операциите по сортиране по-надолу по веригата. В този смисъл, СНЗ за пластмаси може да се прилагат само след като пластмасите са разделени на различни видове полимери, като най-целесъобразно е това да се извършва на входа на съоръженията за крайно рециклиране. В тази връзка, прилагането на методиката на ниво съоръжение обуславя необходимостта от сертифициране на работата на съоръжението при определени индивидуални средни нива на загуба (СНЗ).

**ІII. МЯСТО НА ИЗПЪЛНЕНИЕ**

Изпълнението на поръчката обхваща 32 площадки на които са разположени съоръжения/инсталации за рециклиране на отпадъци от пластмасови опаковки. За изпълнението на дейностите изпълнителят осигурява всички необходими технически и спомагателни средства за успешното изпълнение.

**IV. СРОК ЗА ИЗПЪЛНЕНИЕ**

Договорът влиза в сила от датата на подписването му и приключва с изпълнение на всички задължения на страните по него.

Срокът за изпълнение на дейностите започва да тече след подписване на договор с ВЪЗЛОЖИТЕЛЯ и в съответствие с изискванията на техническата спецификация.

Срокът за изпълнение на дейностите, които са предмет на възлагане е 12 (дванадесет) месеца, считано от датата на подписване на договор с ВЪЗЛОЖИТЕЛЯ.

Срокът за изпълнение на дейностите, не включва времето за разглеждане и одобрение от страна на Възложителя на изготвените материали и доклади.

**V. ОБХВАТ НА РАБОТАТА**

Изпълнителят трябва да изпълни услугите предмет на възлагане в съответствие с изискванията на Възложителя и нормативната уредба.

При сертификацията на индивидуални рециклиращи съоръжения/инсталации се изисква да се оцени процеса на оползотворяване и отчитане на отпадъци от пластмасови опаковки и дали той съответства на определените в методиката изисквания (параметри) по отношение на прилагането на индивидуалните СНЗ за съоръжението/инсталацията.

В изпълнение на поръчката се осигурява последователност на дейностите и безпристрастност на органите за сертификация на рециклиращи оператори. Сертификацията на индивидуални рециклиращи съоръжения/инсталации по отношение средните нива на загуба е дейност по оценяване на съответствието от трета страна.

Обхватът на работа включва изпълнение на следните дейности:

**Дейност 1: Събиране на цялата информация, касаеща всички етапи на работните процеси в рециклиращите съоръжения/инсталации**

В изпълнение на дейността изпълнителят трябва да събере наличната информация, обхващаща целия работен процес на оператора/ите на рециклиращите съоръжения/инсталации.

Информацията трябва да съдържа:

* процеси, които ще бъдат сертифицирани;
* методиката, стандартите, техническите спецификации или други документи, по които клиентът ще се сертифицира;
* общи характеристики на оператора/ите, включително име и адрес(и) на неговото физическо местоположение, значими аспекти на неговия процес и дейности, както всички приложими юридически задължения;
* обща информация за оператора/ите, приложима към областта на сертификация, за която е направена заявка, като дейности на клиента, човешки и технически ресурси, включително лаборатории и/или средства за контрол и неговите функции и взаимовръзките му с по-голяма организация, ако има такива;
* информация относно всички процеси, възложени от организацията на външни изпълнители, които може да повлияят на съответствието с изискванията за сертификация;
* цялата останала информация, необходима съгласно съответните изисквания за сертификация, като информация за първоначална оценка и дейности за надзор.

След събиране на цялата налична информация изпълнителят трябва да извърши анализ на събраните данни, като при необходимост събере нови или актуализира наличните такива.

В срок до 45 работни дни, Изпълнителят трябва да изготви и предостави за съгласуване от Възложителят „ Годишна програма за одит“.

При изпълнението на Дейност 1 изпълнителят следва да се съобрази с всички нормативни изисквания към дейността.

**Дейност 2: Преглед на събраната информация**

1. В изпълнение на дейността, изпълнителя трябва да извърши детайлен преглед на получената информация, за да се увери, че:
2. информацията за оператора/ите на рециклиращи съоръжения/инсталации и за дейностите по оползотворяване на отпадъци от опаковки е достатъчна за извършване на процеса по сертификация;
3. всички известни различия между органа за сертификация и оператора/ите на рециклиращи съоръжения/инсталации по отношение на разбирането са решени, включително е постигнато съгласие относно стандарти или други основни документи;
4. обхватът на сертификация е определен;
5. на разположение са средства за извършване на всички дейности по оценяването.

1. Изпълнителят трябва да изготви и поддържа запис за обосновката за решението да се извърши сертификация.

При изпълнението на Дейност 2 изпълнителят следва да се съобрази с всички нормативни изисквания към дейността.

Удостоверяване изпълнението на Дейност 2 ще бъде чрез:

Калкулация за определяне на време за одита и одиторски екип.

**Дейност 3: План за дейностите по оценяване, както и за управление на необходимите мерки**

Изпълнителят трябва да изготви план за дейностите по оценяване, както и да управлява необходимите мерки.

Изпълнителят трябва да извърши всеки одит с минимално времетраене, представено в Таблицата по-долу:

*ВРЕМЕ ЗА ОДИТ ЗА ПЪРВОНАЧАЛЕН СЕРТИФИКАЦИОНЕН ОДИТ И НАДЗОРЕН ОДИТ*

|  |  |  |  |  |
| --- | --- | --- | --- | --- |
|  | Сертификация | | Надзор | |
| Брой персонал ИТОО | Човеко дни | Брой  посещения | Човеко дни | Брой  посещения |
| 1 до 8 | 5 | 4 | 3 | 2 |
| 9 до 15 | 7 | 4 | 4 | 2 |
| 16 до 25 | 9 | 4 | 5 | 2 |
| 26 до 65 | 11 | 4 | 6 | 2 |
| 66 до 85 | 14 | 4 | 7 | 2 |
| 86 до 175 | 18 | 4 | 9 | 2 |
| Повече от 175 | 20 | 4 | 10 | 2 |

Възложителят предоставя списък на всички оператори на рециклиращи съоръжения/инсталации, които ще бъдат одитирани. Списъкът е представен в ***Приложение 1*** към настоящата техническа спецификация.

Изпълнителят извършва всяка задача за оценяване, която следва да се предприеме чрез своя експертен екип.

Изпълнителят трябва да събере цялата информация и/или документация, необходима за изпълнение на задачите за оценяване.

Изпълнителят трябва да извърши дейностите за оценяване, които предприема в съответствие с плана за оценяване, също така трябва да оценява процесите съгласно изискванията, включени в обхвата на сертификацията и други изисквания, определени в схемата за сертификация.

Изпълнителят трябва да информира оператора/ите на рециклиращи съоръжения/инсталации за всички несъответствия.

В случай на възникване на едно или повече несъответствия, изпълнителят трябва да предостави информация относно допълнителните задачи за оценяване, необходими за проверка, че несъответствията са коригирани.

Изпълнителят трябва да документира резултатите от всички дейности по оценяване.

Изпълнителят трябва да даде становище, относно изпълнението на изискванията за процесите, на базата на изготвената документация.

Целта на дейността е да се изготви план за дейностите по оценяване, както и за управление на необходимите мерки.

При изпълнението на Дейност 3 изпълнителят следва да съобрази всички нормативни изисквания към дейността.

Удостоверяване изпълнението на Дейност 3 ще бъде чрез:

План за провеждане на одит.

**Дейност 4: Преглед на цялата информация и резултатите, свързани с оценяването**

Изпълнителят трябва да определи най-малко едно лице, което да извърши преглед цялата информация и резултатите, свързани с оценяването. Прегледът трябва да се извърши от лице (лица), което не е участвало в процеса по оценяване.

Изпълнителят извършва преглед и документиране на препоръките за решение за сертификация.

В изпълнение на тази дейност изпълнителят трябва да изготви преглед на цялата информация и резултатите, свързани с оценяването.

При изпълнението на Дейност 4 изпълнителят следва да се съобрази с всички нормативни изисквания към дейността.

Удостоверяване изпълнението на Дейност 4 ще бъде чрез:

Решение на вето лице, относно решение за сертификация.

**Дейност 5: Процедура по взимане на решение за сертификация**

Изпълнителят трябва да бъде отговорен за своите решения, свързани със сертификацията, и трябва да запази правомощията за тях.

Изпълнителят трябва да определи най-малко едно лице, което да вземе решение за сертификация въз основа на цялата информация, свързана с оценяването, неговия преглед и всяка друга приложима информация. Решението за сертификация се взема от лице или група от лица, които не са участвали в процеса на оценяване.

При изпълнението на Дейност 5 изпълнителят следва да се съобрази с всички нормативни изисквания към дейността.

Удостоверяване изпълнението на Дейност 5 ще бъде чрез:

Преглед на одитно досие.

**Дейност 6: Изготвяне на документация за сертификация**

Изпълнителят трябва да предостави на оператора/ите на рециклиращи съоръжения/инсталации официална документация за сертификация, която ясно да изразява или позволява идентифицирането на следното:

1. Наименованието и адреса на органа за сертификация;
2. Датата, на която е предоставена сертификацията (датата не трябва да предхожда датата, на която е взето решението за сертификация);
3. Наименованието и адреса на оператора/ите на рециклиращи съоръжения/инсталации;
4. Обхват на сертификация;
5. Срокът или датата на изтичане на валидността на сертификацията, ако сертификацията изтича след установения срок;
6. Всяка друга информация, изисквана от схемата за сертификация.

Изготвената официална документация за сертификация трябва да съдържа подпис или друго определено потвърждение на лицето (лицата) от органа за сертификация, на което е възложена тази отговорност.

При изпълнението на Дейност 6 изпълнителят следва да се съобрази с всички нормативни изисквания към дейността.

Удостоверяване изпълнението на Дейност 6 ще бъде чрез:

Издаване на сертификат.

**Дейност 7: Изготвяне и съхранение на записи**

Изпълнителят трябва да съхранява записи, доказващи, че всички изисквания за процеса по сертификация са изпълнени ефикасно.

Изпълнителят трябва да съхранява записите, като опазва професионалната тайна. Записите трябва да бъдат предавани и прехвърляни по начин, който осигурява опазването на професионалната тайна.

Ако схемата за сертификация включва пълно повторно оценяване в рамките на определен цикъл, трябва да се съхраняват записи най-малко за текущия и предходния цикъл. В противен случай записите се съхраняват за период, определен от органа за сертификация. При определяне на сроковете за съхранение могат да бъдат взети под внимание юридически обстоятелства и споразумения за признаване.

При изпълнението на Дейност 7 изпълнителят следва да се съобрази с всички нормативни изисквания към дейността.

Удостоверяване изпълнението на Дейност 7 ще бъде чрез:

Решение за разпространение на доклада и предаване на възложителя.

**VІ. ЕКИП ЗА ИЗПЪЛНЕНИЕ НА ДЕЙНОСТИТЕ**

За изпълнение на дейностите, посочени в настоящата Техническа спецификация, всеки участник трябва да предвиди екип за изпълнение, който се състои от Водещи одитори и Одитори, притежаващи професионален опит за изпълнението на дейностите, заложени в изискванията на настоящата техническа спецификация.

В Техническото си предложение, участникът представя информация и доказателства, относно организацията и експертния екип за изпълнение на поръчката и същите се оценяват съобразно показателите и под показателите, дефинирани в Методиката за комплексна оценка на офертите. Приложените документи относно Водещите одитори и Одиторите съставляват част от офертата и се разглеждат и оценяват след провеждане на предварителния подбор на участниците.

Участникът в настоящата процедура за поръчка трябва да разполага с Водещ одитор и Одитори, които да имат квалификация и опит да изпълняват качествено, в срок и по обем всички изисквания на Възложителя, описани в настоящата Техническа спецификация през целия срок на договора.

Минималният експертен състав за изпълнение на поръчката включва следните лица:

**Е1 - Водещ Одитор 1**

**Е2 - Одитор 1**

**Е3 - Одитор 2**

които да отговарят на посочените по-долу минимални изисквания за професионална компетентност:

**Е1 - Водещ Одитор 1**

1) Квалификация:

Висше образование в областта на управление и опазване на околната среда, управлението на отпадъците, технология на полимерите или химия, с минимална образователно-квалификационна степен „магистър“, област на висше образование „Природни науки, математика и информатика“ или „Технически науки“, съгласно Класификатор на областите на висше образование и професионалните направления, приет с ПМС № 125/2002 г. или еквивалентно (когато образованието е придобито в чужбина).

2) Специфичен професионален опит:

* **Общ професионален опит** - 10 години.

Минимум 5 (пет) години стаж в областта на придобитото образование, като стажа трябва да е натрупан през последните 10 (десет) години;

* **Професионален опит в областта на управление на отпадъците, химическата индустрия или производството на полимери** (признава се специфичен опит свързан с консултации, изпълнение на проекти, внедряване на добри практики, инспекция и одит) - поне 3 от общо 5 години;
* **Обучение за одитор**:
  + най-малко 40 часа обучение за одитор;
  + обучение за нормативни изисквания по отношение третиране на отпадъци - най-малко 40 часа обучение за нормативни изисквания по управление на отпадъците;
  + обучение за експерт третиране на отпадъци от пластмасови опаковки - най-малко 24 часа обучение за технологии за третиране на отпадъци от пластмасови опаковки и изисквания на „Методика за определяне на средни норми на загуба за сортирани отпадъци за изчисляване на целите за рециклиране на отпадъци от пластмасови опаковки“.
* **Одиторски опит** – три пълни одита за общо най-малко 15 дни одиторски опит, действащ в ролята на Водещ одитор и компетентен като водещ одитор. Одитите трябва да са извършени през последните три последователни години. (Признава се за водещ одитор ако е одобрен за водещ одитор от акредитиран ОССУ).

**Е2 - Одитор 1, Е3 - Одитор 2,**

1) Квалификация:

Висше образование за съответен(и) сектор(и), с минимална образователно-квалификационна степен „бакалавър“, област на висше образование „Природни науки, математика и информатика“ или „Технически науки“, съгласно Класификатор на областите на висше образование и професионалните направления, приет с ПМС № 125/2002 г. или еквивалентно (когато образованието е придобито в чужбина).

2) Специфичен професионален опит:

* **Общ професионален опит** - 7 години.

за основен код (NACE 38.1, 38.2 и 38.3) - минимум 3 (три) години стаж в областта на придобитото образование, като стажа трябва да е натрупан през последните 7 (седем) години;

* **Професионален опит в областта на управление на отпадъците, химическата индустрия или производството на полимери** - поне 2 от общо 5 години(признава се специфичен опит свързан с консултации, изпълнение на проекти, внедряване на добри практики, инспекция и одит);
* **Обучение за одитор** - най-малко 40 часа обучение за одитор;
* Обучение за нормативни изисквания по отношение третиране на отпадъци - най-малко 40 часа обучение за нормативни изисквания по управление на отпадъците;
* Обучение за експерт третиране на отпадъци от пластмасови опаковки - най-малко 24 часа обучение за технологии за третиране на отпадъци от пластмасови опаковки и изисквания на „Методика за определяне на средни норми на загуба за сортирани отпадъци за изчисляване на целите за рециклиране на отпадъци от пластмасови опаковки“;
* **Одиторски опит** – един пълен одит за общо най-малко 3 дни от одиторски опит, действащ в ролята на одитор под ръководството и указанията на одитор, компетентен като водещ одитор. Одитът трябва да е извършен през последните три последователни години. (Може да се признае за одитор ако е одобрен за одитор от акредитиран ОССУ).

*Забележка \*: По отношение на Водещите одитори и Одитори – чужденци се прилагат разпоредбите на Директива 2005/26/ЕО, както и условията и реда за признаване на професионални квалификации, придобити в други държави членки и в трети държави, с цел достъп и упражняване на регулирани професии в Република България. С Решение на Министерски съвет № 352 от 21.05.2015 г. е приет Първи национален план за действие за взаимна оценка на регулираните професии в държавите членки съгласно чл. 59 „Прозрачност“ от изменената Директива 2005/36/ЕО на Европейския парламент и на Съвета от 7 септември 2005 година относно признаването на професионалните квалификации. Възложителят приема еквивалентни образователни степени и специалности.*

**VІІ. ПРЕДАВАНЕ И ПРИЕМАНЕ НА ИЗВЪРШЕНАТА РАБОТА**

**1. Доклади за изпълнение предмета на договора:**

За отчитане на цялостната работа и изпълнение на договора, изпълнителят ще представи на възложителя Одитен доклад.

Докладът съдържа информация за цялостното изпълнение на договора и постигнатите резултати/продукти от изпълнението на всички дейности по Договора с информация за отстранените несъответствия/забележки, констатирани от Възложителя (в случай че има такива).

**2. Приемане на извършената работа:**

2.1. Изпълнителят представя на Възложителя Одитен доклад по т.1, като за приемането на извършената работа страните подписват приемо-предавателен протокол след одобрение на доклада от Възложителя. В случай че Възложителят има претенции за корекции/допълнения към доклада, Изпълнителят се задължава да ги отстрани в даден от Възложителя срок.

2.2. Страните съставят приемо-предавателен протокол за приемане на работата по договора по реда, описан в настоящата Техническа спецификация.

**3. Доклади и срок за представяне на докладите:**

|  |  |
| --- | --- |
| **Доклади** | **Срок за предаване** |
| Одитен доклад за всеки един от операторите на рециклиращи съоръжения/инсталации, за които е проведен одит | до 15 календарни дни след провеждане на одита на всеки един от операторите на рециклиращи съоръжения/инсталации |

**4. Документи, удостоверяващи изпълнението на дейностите:**

|  |  |
| --- | --- |
| **Дейност** | **Документ** |
| **Дейност 1:** Събиране на цялата информация, касаеща всички етапи на работните процеси в рециклиращите съоръжения/инсталации | Годишна програма за одит |
| **Дейност 2:** Преглед на събраната информация | Калкулация за определяне на време за одита и одиторски екип |
| **Дейност 3:** План за дейностите по оценяване, както и да управление на необходимите мерки | План за провеждане на одит |
| **Дейност 4:** Преглед на цялата информация и резултатите, свързани с оценяването | Решение на вето лице, относно решение за сертификация |
| **Дейност 5:** Процедура по взимане на решение за сертификация | Преглед на одитно досие |
| **Дейност 6:** Изготвяне на документация за сертификация | Издаване на Сертификат |
| **Дейност 7:** Изготвяне и съхранение на записи | Решение за разпространение на доклада и предаване на възложителя |

**5. Изисквания относно формат**

Всички финални документи се изготвят и предават в един екземпляр на хартиен носител и един на електронен носител. Документите на електронен носител трябва да бъдат представени в редактируем формат, съвместим с програмите за текстообработка и електронни таблици (MSWord, MSExcel и др.).

**VIII. СЪДЪРЖАНИЕ НА ТЕХНИЧЕСКОТО ПРЕДЛОЖЕНИЕ**

Предложението за изпълнение на поръчката следва да съдържа като минимум:

* Организацията на Водещите одитори и Одиторите в екипа на участника;
* Предложен начин за изпълнение на дейностите;
* Предложени начини за комуникация и взаимодействие между членовете на експертния екип за изпълнение на поръчката, както и с Възложителя при изпълнението на всяка една от дейностите;
* Описание на професионалната компетентност на екипа за изпълнение на поръчката. В рамките на тази част от Предложението за изпълнение на поръчката се описва професионалната компетентност на лицата (Водещи одитори и одитори), включени в екипа. За всеки един одитор се посочват квалификация и специфичен професионален опит, съотнесени към изискванията за съответния Водещ одитор и Одитор, както и се прилагат доказателства, които да доказват изискваната степен квалификация - висше образование и специфичен професионален опит на всеки одитор.

Един Водещ Одитор или Одитор не може да бъде предложен едновременно за повече от една експертна позиция. Предложените одитори се оценяват от възложителя, съгласно критериите за възлагане, посочени в Методиката за определяне на комплексна оценка на офертите.

***Важно!*** *Участник, който не е представил техническо предложение в посочения обхват и съдържание, ще бъде отстранен от участие в процедурата.*

***Забележка:*** *Навсякъде в документацията за участие, където се съдържа посочване на образователна степен, специалност, регистър, документ за право на изпълнение на конкретна дейност или правно основание за извършване на конкретна дейност, да се чете и разбира "аналогична/и, в зависимост от законодателството на държавата, в която участника е установен".*

***Приложение 1***

**СПИСЪК**

на

всички оператори на рециклиращи съоръжения/инсталации, които ще бъдат одитирани в рамките на изпълнение на настоящата поръчка

|  |  |  |  |  |
| --- | --- | --- | --- | --- |
| **No.** | **Фирма** | **ЕИК** | **Град** | **Адрес на площадка** |
| 1 | ВАДИАС ООД | 130837015 | София | ул. Подпоручик Йордан Тодоров № 4 |
| 2 | ГЛОБЪЛ РЕЦИКЛИНГ ООД | 202475542 | Плевен | Западна индустриална зона,поземлен имот с идентификатор 56722.651.261 |
| 3 | ЕВРО ИМПЕКС ЕООД | 130002410 | София | ул. Поручик Неделчо Бончев 3,ПИ с идентификатор 68134.1502.1154 |
| 4 | ЕКОИНВЕСТ EООД | 115784420 | Пазарджик | гр. Пазарджик,ул.Мильо войвода 18,5 |
| 5 | ИДТ" ЕООД | 115032923 | Съединение | ул. Чардафон Велики № 72 |
| 6 | КАСКАДА ООД | 115813726 | Царацово | с. Царацово, ул. "Извън регулация" № 7 |
| 7 | МКД-69 ООД | 121802969 | София | ул. Подпоручик Йордан Тодоров № 4 |
| 8 | ЦЕНТЪР ЗА РЕЦИКЛИРАНЕ ЕООД | 202722715 | София | с.Казичене,м. През Искър |
| 9 | Данексо рисайклинг ООД | 202141852 | София | с. Световрачене, ул. Синчец 16 |
| 10 | Елана‐Харт ООД | 825216921 | Асеновград | с. Болярци,ул. "33-та" №8А, УПИ VIII-851 |
| 11 | ПМБ Индъстрис ООД | 160121541 | Пазарджик | ул. Мильо Войвода № 18 |
| 12 | 4 Полимер ООД | 206577733 | Първомай | ул. "Омуртак" № 2 |
| 13 | Анхрима ООД | 119052528 | Сливен | ПИ 67338.603.407 |
| 14 | Арт проект БГ ЕООД | 147232501 | Бургас | жк Славейков, бл.36, вх.4, ап.4 |
| 15 | БГ пласт 2001 ООД | 128523783 | Ямбол | ул. Гоце Делчев 24 |
| 16 | Випласт АД | 205808482 | Ягодово | Стопански двор 2, №202, УПИ II-2 – стопанска дейност., кв.2 по плана на с.Ягодово,общ. Родопи |
| 17 | Енко пластикс ЕООД | 201630363 | Пловдив | ул. Нестор Абаджиев 57 |
| 18 | Мегапорт ЕООД | 104030376 | Велико Търново | ул Никола Габровски |
| 19 | МК Инжинеринг 2002 ЕООД | 202117926 | София | кв. Челопечене |
| 20 | Молдепласт ЕООД | 203262198 | София | ул.Славянска 2 |
| 21 | Надеж ООД | 126144101 | Кърджали | Складово индустриална зона Гарата,кв.120 |
| 22 | Полигруп ООД | 115353345 | Асеновград | Северна Индустриална Зона |
| 23 | Репак груп ЕООД | 202064683 | Пазарджик | ул. Мильо Войвода, № 37 |
| 24 | Скалар Еко ООД | 117539925 | Левски | ул.Кирил и Методий 74 |
| 25 | Юропласт ЕООД | 160130273 | Асеновград | Зона Север |
| 26 | РЕКОТУБ ЕООД | 202112719 | Казанлък | Казанлък, с. Шейново |
| 27 | МАРИЦА ПОЛИМЕР ООД | 204986553 | Пловдив | ЮИЗ поземлени имот с идентификатор 56784.536.92 кв.9 по плана на гр.Пловдив |
| 28 | ИНТЕГРА ПЛАСТИКС АД | 204919871 | Елин Пелин | Елин Пелин |
| 29 | МАРГИВ БГ ЕООД | 202618022 | с. Кривина | ул. Демокрация, УПИ № 39791.6019.1225 |
| 30 | АТ ПЛАСТ ПЛОВДИВ ООД | 206785715 | с. Караджово | УПИ III-021035 в землището на с. Караджово |
| 31 | МАРСИ ПЛАСТ ООД | 203862175 | Садово, с. Болярци | с. Болярци, недвижим имот с УПИ XI, 2.8, 2.9, 2.28, 2.7, 3.26, кв. 1 |
| 32 | ДИМИТЪР ХРИСТОВ - НЕТИ ЕТ | 101036801 | с. Гърмен | ул. Първа № 4 |